Ylen saamien tietojen mukaan Suomi estää lainan antamisen Kreikalle. Suomen valtiovarainministeri Alexander Stubb (kok.) sai suurelta valiokunnalta jyrkän mandaatin, joka käytännössä tarkoittaisi Kreikan sulkemista eurosta.

Ylen tietojen mukaan Suomi edustaa euromaista jyrkintä kantaa ja saattaa jäädä puolustamaan kantaansa yksin. Euroryhmässä päätös tehdään kuitenkin yksimielisesti, joten Suomen vastustus riittää siihen, että Kreikka-päätöstä ei tehdä tänään lauantaina.

Näin ollen näyttää todennäköiseltä, että asian ratkaisevat huomenna sunnuntaina pääministerit.

Ylen tietojen mukaan Suomen hallitus oli vaarassa kaatua tämän ratkaisun takia. Perussuomalaiset vastustavat ehdottomasti suuren lainan antamista Kreikalle.

Yle on tavoitellut pääministeri Juha Sipilää ja ulkoministeri Timo Soinia kommentoimaan tietoa, että perussuomalaiset olisivat olleet valmiit kaatamaan hallituksen, mikäli Suomi suostuu Kreikan uuteen lainaan. Kumpaakaan ei ole tavoitettu.

Soinin valtiosihteeri Samuli Virtanen sanoo, että neuvotteluja ei tässä vaiheessa kommentoida.

Sunnuntaina euromaiden pääministerit käsittelevät Kreikan lainaohjelmaa. Jos Euroopan keskuspankki ja Euroopan komissio ovat sitä mieltä, että Kreikan tilanne voisi horjuttaa koko euroalueen vakautta, voi euroryhmä maanantaina äänestää Kreikan lainaohjelmasta. Silloin Suomen vastustus ei riittäisi estämään ohjelman toimeenpanemista.